section_heading: Biografija
paragraph_text: Završio je studij tehničkih i gospodarskih znanosti u Grazu i Beču. Doktorirao je 1867. u Rostocku. Godine 1860. postao je asistent na Gospodarsko-šumarskom učilištu u Križevcima. Od 1861. godine radio je kao učitelj, a od 1870. kao profesor. Predavao je aritmetiku, algebru, geometriju, Mjerstvo, graditeljstvo, risanje tlovidno i graditeljsko risanje, te geodeziju. U Ratarnici je predavao geometriju. Godine 1874. povjereno mu je ravnateljstvo i uprava zavoda do 1878. godine kada je bio dodijeljen Kraljevskoj zemaljskoj vladi. Bio je prvi stručni predavač geodetskih kolegija na učilištu, prvoj školi u kojoj se sustavno predavala geodezija. Umirovljen je 1880. godine, a nakon tri godine ponovno je postavljen i dodijeljen Bogoštovno-nastavnom odjelu Kraljevske zemaljske vlade. Godine 1888. bio je konačno umirovljen, ali je od 1897. predavao o pojedinim gospodarskim granama za pravnike.